## Statut Hrvatske agencije za obvezne zalihe nafte i naftnih derivata

### NN 69/2014 (6.6.2014.), Statut Hrvatske agencije za obvezne zalihe nafte i naftnih derivata

69 06.06.2014 Statut Hrvatske agencije za obvezne zalihe nafte i naftnih derivata

HRVATSKA AGENCIJA ZA OBVEZNE ZALIHE NAFTE I NAFTNIH DERIVATA

1321

Na temelju članka 18. stavka 6. Zakona o tržištu nafte i naftnih derivata (»Narodne novine« br. 19/14) Upravno vijeće Hrvatske agencije za obvezne zalihe nafte i naftnih derivata, na 2. sjednici 4. saziva održanoj 29. svibnja 2014. godine, donijelo je

STATUT

HRVATSKE AGENCIJE ZA OBVEZNE ZALIHE NAFTE I NAFTNIH DERIVATA

I. OPĆE ODREDBE

Članak 1.

Ovim se Statutom uređuje:

– naziv, sjedište i pečat Hrvatske agencije za obvezne zalihe nafte i naftnih derivata (u daljnjem tekstu: Agencija),

– pravni položaj, zastupanje i predstavljanje Agencije,

– djelatnost Agencije,

– poslovanja i načela rada i podnošenja izviješća Agencije,

– ustrojstvo Agencije,

– tijela Agencije i djelokrug njihova rada,

– opći akti Agencije,

– tajnost podataka,

– javnost rada,

– financiranje i financijsko poslovanje Agencije,

– nadzor nad radom Agencije,

– druga pitanja značajna za obavljanje djelatnosti i poslovanje Agencije.

Članak 2.

(1) Agencija je javna ustanova i Središnje tijelo u Republici Hrvatskoj za obvezne zalihe nafte i naftnih derivata i jedina je ovlaštena formirati, održavati i prodavati obvezne zalihe.

(2) Agencija je osnovana i obavlja poslove u okviru djelokruga i nadležnosti utvrđenih Zakonom o tržištu nafte i naftnih derivata (»Narodne novine«, br. 19/14) (u daljnjem tekstu: Zakon).

(3) Osnivač Agencije je Republika Hrvatska, a osnivačka prava ostvaruje Vlada Republike Hrvatske.

(4) Za obavljanje poslova određenih Zakonom i ovim Statutom, Agencija odgovara Vladi Republike Hrvatske.

II. NAZIV, SJEDIŠTE I PEČAT AGENCIJE

Članak 3.

(1) Naziv Agencije je: HRVATSKA AGENCIJA ZA OBVEZNE ZALIHE NAFTE I NAFTNIH DERIVATA.

(2) Skraćeni naziv Agencije je: HANDA.

(3) Naziv Agencije na engleskom jeziku je: CROATIAN COMPULSORY OIL STOCKS AGENCY.

(4) Skraćeni naziv Agencije na engleskom jeziku je: HANDA.

(5) Naziv Agencije mora biti istaknut na pročelju zgrade u kojoj se nalazi njeno sjedište.

Članak 4.

(1) Sjedište Agencije je u Zagrebu.

(2) Poslovnu adresu Agencije određuje Upravno vijeće.

Članak 5.

(1) Agencija ima pečat okruglog oblika promjera 38 mm, na kojem je polukružno upisano: »REPUBLIKA HRVATSKA – HRVATSKA AGENCIJA ZA OBVEZNE ZALIHE NAFTE I NAFTNIH DERIVATA – ZAGREB«, a u sredini se nalazi grb Republike Hrvatske.

(2) Pečat s grbom Republike Hrvatske iz stavka 1. ovoga članka stavlja se samo na akte koje Agencija donosi na temelju ovlasti utvrđenih Zakonom.

(3) U redovnom poslovanju, osim poslova iz stavka 2. ovoga članka, Agencija koristi štambilj pravokutnog oblika.

(4) Izgled, sadržaj, dimenzije, broj, način uporabe u pravnom prometu, evidencija, način čuvanja i zamjene, te odgovorne osobe za čuvanje pečata i štambilja Agencije regulira se Pravilnikom o pečatu i štambilju Agencije, koji donosi Upravno vijeće.

(5) Naručivanje, upotreba i zamjena pečata s grbom Republike Hrvatske obavlja se na način propisan zakonom.

Članak 6.

(1) Agencija u svom poslovanju upotrebljava zaštitni znak i/ili logotip.

(2) Sadržaj, oblik i uporabu zaštitnog znaka i/ili logotipa Agencije utvrđuje Upravno vijeće, na prijedlog ravnatelja Agencije.

III. PRAVNI POLOŽAJ, ZASTUPANJE I PREDSTAVLJANJE AGENCIJE

Članak 7.

(1) Agencija je pravna osoba i upisuje se u sudski registar.

(2) Agencija je pravna osoba od strateškog interesa za Republiku Hrvatsku temeljem Odluke o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku (»Narodne novine«, broj 120/2013.).

Članak 8.

Agencija obavlja svoju djelatnost pod uvjetima i na način određen Zakonom, odredbama ovoga Statuta i drugim općim aktima Agencije.

Članak 9.

Agenciju predstavlja i zastupa ravnatelj, u okviru djelatnosti upisane u sudski registar, u okviru djelokruga, ovlaštenja i odgovornosti utvrđenih Zakonom i odredbama ovoga Statuta.

IV. DJELATNOST AGENCIJE

Članak 10.

(1) Agencija obavlja djelatnosti i poslove u okviru djelokruga i nadležnosti određenih Zakonom i sve poslove u vezi s obavljanjem zadataka propisanih posebnim propisima.

(2) Osnovni poslovi Agencije su:

– reguliranje i poboljšavanje poslovanja u gospodarstvu,

– trgovina na veliko krutim, tekućim i plinovitim gorivima i srodnim proizvodima,

– skladištenje robe,

– prekrcaj tereta,

– kupnja i prodaja nafte i naftnih derivata u svrhu formiranja i zanavljanja zaliha,

– puštanje obveznih zaliha nafte i naftnih derivata na tržište u slučaju poremećaja opskrbe,

– organizacija, nadzor i upravljanje obveznim zalihama nafte i naftnih derivata,

– utvrđivanje uvjeta za skladištenje obveznih zaliha nafte i naftnih derivata,

– skladištenje naftnih derivata,

– skladištenje i/ili nadzor obveznih zaliha naftnih derivata drugih država koje se sukladno međudržavnim sporazumima i/ili direktivama Europske unije čuvaju na državnom području Republike Hrvatske,

– kupnja i/ili gradnja spremnika, pripadajućih lučkih i kopnenih postrojenja i instalacija te upravljanje njima,

– nadzor količine i kvalitete nafte, naftnih derivata i usluga,

– prikupljanje i obrada podataka o stanju i prometu komercijalnih, operativnih i obveznih zaliha nafte, odnosno naftnih derivata,

– sudjelovanje u definiranju energetske politike,

– suradnja s ministarstvima i nadležnim inspekcijama sukladno posebnim propisima,

– provedba međudržavnih ugovora i sporazuma,

– suradnja s domaćim i inozemnim energetskim tijelima i/ili subjektima.

(3) U slučaju obavljanja poslova iz stavka 2. podstavka 11. ovoga članka, Agencija se pojavljuje kao investitor u smislu propisa o gradnji.

V. POSLOVANJE, NAČELA RADA I PODNOŠENJE IZVIJEŠĆA AGENCIJE

Članak 11.

Poslovanje Agencije vodi se pažnjom dobrog gospodarstvenika, vodeći računa da se formiranje, zanavljanje, skladištenje i upravljanje obveznim zalihama nafte i naftnih derivata obavlja uz optimiziranje pripadajućih troškova.

Članak 12.

(1) Agencija podnosi Vladi Republike Hrvatske godišnje izvješće o svome radu, uključujući financijska izvješća, u skladu sa Zakonom. Izvješće se podnosi najkasnije do kraja travnja za prethodnu kalendarsku godinu.

(2) Agencija je dužna Vladi Republike Hrvatske na njen zahtjev podnijeti izvješća i o svom stručnom i financijskom poslovanju te izvješća o pojedinim specifičnim pitanjima iz svoga djelokruga rada i za razdoblja kraća od godinu dana.

(3) Izvješća moraju biti cjelovita i sadržavati objektivnu ocjenu stanja.

VI. USTROJSTVO AGENCIJE

Članak 13.

(1) Poslovi i zadaci iz djelatnosti Agencije obavljaju se u sjedištu Agencije.

(2) Agencija je samostalna u poduzimanju svih organizacijskih i drugih mjera potrebnih za neometano obavljanje funkcija i ispunjavanje obveza u skladu sa Zakonom i pravnim propisima Republike Hrvatske.

(3) Agencija poslove iz svoje nadležnosti obavlja kroz ustrojstvene jedinice. Ustrojstvene jedinice Agencije su: Ured ravnatelja, Sektor formiranja, skladištenja i upravljanja obveznim zalihama nafte i naftnih derivata i Sektor ekonomsko-financijskih poslova, analize, planiranja i kontrole.

(4) Ured ravnatelja pruža izravnu potporu radu ravnatelja Agencije te osigurava zakonitost i javnost poslovanja Agencije. Prati pravnu dokumentaciju, izrađuje odgovarajuće pravne akte, organizira i provodi sve poslove koji se odnose na radno-pravni status radnika Agencije, provodi sve kadrovske i opće poslove, administrativne poslove u skladu sa Uredbom o uredskom poslovanju i Zakonu o zaštiti arhivskog gradiva te ostalim pripadajućim zakonskim propisima i općim aktima Agencije, vodi sve poslove vezane uz odnose s javnošću, organizira medijsko praćenje rada Agencije, obavlja i druge poslove sukladno Zakonu o pravu na pristup informacijama, Zakonu o medijima, Zakonu o elektroničkim medijima i ostalim pravnim propisima Republike Hrvatske. Uredu ravnatelja pripadaju: ravnatelj, zamjenik ravnatelja, predstojnik ureda, savjetnik ravnatelja i administrativni tajnik.

(5) Sektor ekonomsko-financijskih poslova, analize, planiranja i kontrole obavlja sve poslove kako bi se osiguralo zakonito i uravnoteženo ekonomsko-financijsko poslovanje Agencije, sukladno računovodstvu proračunskih korisnika i međunarodnim računovodstvenim standardima i normama. U okviru Sektora ustrojavaju se Službe i Odjeli i to: Služba za ekonomsko-financijske poslove, Odjel za financijsko upravljanje i proračun, Služba za analize, planiranja i kontrole i Odjel za analize, planiranja i kontrole.

(6) Sektor formiranja, skladištenja i upravljanja obveznim zalihama nafte i naftnih derivata obavlja poslove formiranja, organizacije skladištenja, upravljanja i nadzora nad obveznim zalihama nafte i naftnih derivata. U okviru Sektora ustrojavaju se Službe i Odjeli i to: Služba za formiranje obveznih zaliha nafte i naftnih derivata, Odjel za komercijalne poslove, Služba za skladištenje i upravljanje obveznim zalihama nafte i naftnih derivata i Odjel za upravljanje obveznim zalihama.

(7) Organizacija i način rada ustrojstvenih jedinica, broj izvršitelja, nazivi radnih mjesta, opis poslova te potrebnih stručnih uvjeta za njihovo obavljanje detaljnije se uređuje općim aktom Agencije.

Članak 14.

(1) Stručne poslove u okviru rada i poslovanja Agencije obavljaju njezini zaposlenici.

(2) Na pravni status zaposlenika Agencije primjenjuju se zakonski propisi kojima se uređuju plaće u javnim službama, u skladu s njima sklopljeni kolektivni ugovor te opći propisi o radu.

VII. TIJELA AGENCIJE I DJELOKRUG NJIHOVA RADA

Članak 15.

Tijela Agencije su Upravno vijeće i ravnatelj Agencije.

Upravno vijeće

Članak 16.

(1) Radom Agencije upravlja Upravno vijeće.

(2) Upravno vijeće ima pet članova koje na prijedlog ministarstva nadležnog za energetiku, imenuje Vlada Republike Hrvatske, i to:

– jedan predstavnik ministarstva nadležnog za energetiku

– jedan predstavnik ministarstva nadležnog za financije te

– tri neovisna stručnjaka.

(3) Predsjednik Upravnog vijeća je predstavnik ministarstva nadležnog za energetiku.

(4) Mandat članova Upravnog vijeća traje pet godina, a članovi mogu biti ponovo imenovani.

(5) Upravno vijeće donosi odluke većinom glasova svih članova. Odluke Upravnog vijeća upisuju se u Knjigu odluka.

(6) Način rada, odlučivanja i obavješćivanja javnosti o radu Upravnog vijeća pobliže se uređuje Poslovnikom o radu Upravnog vijeća.

Članak 17.

Upravno vijeće obavlja sljedeće poslove:

1. nadzire poslovanje Agencije,

2. donosi, uz prethodnu suglasnost Vlade Republike Hrvatske, Statut Agencije,

3. donosi opće akte Agencije,

4. daje obvezujuće mišljenje na pravne propise koji se odnose na poslovanje Agencije,

5. donosi godišnji program rada i financijski plan Agencije,

6. donosi financijsko izvješće Agencije,

7. imenuje i razrješuje ravnatelja i zamjenika ravnatelja Agencije,

8. daje suglasnosti, očitovanja i preporuke u svezi s poslovanjem Agencije, utvrđene ovim Statutom ili drugim općim aktima Agencije.

Članak 18.

(1) Upravno vijeće poslove iz svoga djelokruga obavlja na sjednicama Upravnog vijeća.

(2) Sjednice Upravnog vijeća saziva i vodi predsjednik Upravnog vijeća.

(3) Sjednice Upravnog vijeća održavaju se po potrebi, a najmanje jednom u dva mjeseca.

(4) Sjednica Upravnog vijeća može se održati ako su prisutna najmanje tri člana Upravnog vijeća, a svakoj sjednici obvezno prisustvuje predsjednik Upravnog vijeća, odnosno zamjenik.

(5) O svakoj sjednici Upravnog vijeća vodi se zapisnik, koji potpisuje predsjednik Upravnog vijeća.

(6) Iznimno od stavka 1. ovoga članka, u hitnim slučajevima Upravno vijeće može donositi odluke i pisanim putem (pismom, telefaksom ili elektronskom poštom).

(7) U radu Upravnog vijeća sudjeluju, bez prava odlučivanja, ravnatelj i zamjenik ravnatelja Agencije.

(8) Na sjednicama Upravnog vijeća mogu biti prisutne i druge osobe po pozivu predsjednika Upravnog vijeća, ravnatelja Agencije ili su pozvane po zaključku Upravnog vijeća. Druge osobe ne mogu sudjelovati u radu sjednice, kada Upravno vijeće donosi odluke.

(9) Sjednicu Upravnog vijeća može predložiti i ravnatelj Agencije ili najmanje dva člana Upravnog vijeća pisanim putem. U tom slučaju predsjednik Upravnog vijeća dužan je sazvati sjednicu Upravnog vijeća u roku od 15 dana. Ukoliko predsjednik Upravnog vijeća iz bilo kojeg razloga ne sazove sjednicu Upravnog vijeća, tada sjednicu Upravnog vijeća saziva predlagatelj.

(10) Dokumentacija Upravnog vijeća je dokumentacija trajne vrijednosti i vlasništvo je Agencije.

(11) Upravljanje dokumentacijom Upravnog vijeća uređuje se Poslovnikom o radu Upravnog vijeća.

Uvjeti za imenovanje članova Upravnog vijeća te prava i obveze članova Upravnog vijeća

Članak 19.

(1) Članovi Upravnog vijeća su hrvatski državljani s prebivalištem u Republici Hrvatskoj, koji imaju završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij tehničkog, ekonomskog ili pravnog smjera, imaju najmanje deset godina radnog iskustva.

(2) Članovi Upravnog vijeća ne mogu biti članovi uprava, nadzornih odbora te upravnih vijeća u trgovačkim društvima ili biti u članstvima bilo kojih drugih oblika udruživanja pravnih ili fizičkih osoba koji bi mogli dovesti do sukoba interesa.

(3) Članovi Upravnog vijeća nisu zaposlenici Agencije.

(4) Članovi Upravnog vijeća za svoj rad imaju pravo na mjesečnu naknadu.

(5) Visina naknade za rad iz stavka 4. ovoga članka ne može biti veća od iznosa određenog Odlukom Vlade Republike Hrvatske o iznosu naknade članovima nadzornih odbora i upravnih vijeća.

(6) Članovi Upravnog vijeća obvezni su ponašati se tako da ne umanjuju svoj ugled ili ugled Agencije te da ne dovode u pitanje svoju samostalnost i neovisnost pri obnašanju svoje dužnosti te samostalnost i neovisnost Agencije.

(7) Članovi Upravnog vijeća obvezni su u obavljanju svojih poslova određenih Zakonom i odredbama ovoga Statuta postupati savjesno, u skladu s propisima Republike Hrvatske, pravilima struke i moralnim načelima.

(8) Zabranjen je svaki oblik utjecaja na rad Upravnog vijeća koji bi mogao dovesti u pitanje neovisnost Agencije, a osobito uporaba sredstava javnog priopćavanja te javnog istupanja u namjeri da se utječe na rad Upravnog vijeća i ravnatelja Agencije.

(9) Članovi Upravnog vijeća ostvaruju sva prava i obveze danom svoga imenovanja.

Razrješenje članova Upravnog vijeća

Članak 20.

(1) Vlada Republike Hrvatske razriješit će člana Upravnog vijeća, prije isteka razdoblja za koje je imenovan, u slučaju:

1. ako to član Upravnog vijeća sam zatraži,

2. ako bez obrazloženja kontinuirano ne sudjeluje u radu Upravnog vijeća,

3. teže povrede dužnosti utvrđene Statutom Agencije,

4. nemogućnosti urednog obavljanja svoje dužnosti dulje od šest mjeseci,

5. trajnog gubitka sposobnosti za obavljanje dužnosti,

6. pravomoćne presude za kazneno djelo koje ga čini nedostojnim obavljanja dužnosti,

7. nastupa okolnosti iz članka 19. stavaka 2. i 8. ovoga Statuta.

(2) Ako neki od članova Upravnog vijeća prestane obnašati dužnost člana Upravnog vijeća prije isteka mandata, na njegovo mjesto imenuje se novi član na način i po postupku određenom Zakonom, do isteka mandata člana koga zamjenjuje.

(3) Upravno vijeće može biti razriješeno ako uzastopno i višekratno bez opravdanog i važnog razloga ne donese godišnji program rada, financijski plan i financijsko izvješće, koje predlaže ravnatelj Agencije.

Teže povrede dužnosti člana Upravnog vijeća

Članak 21.

Pod težom povredom dužnosti člana Upravnog vijeća smatra se:

1. ako svojim radom ili ponašanjem dovede u pitanje svoj ugled ili ugled Agencije,

2. ako pri obavljanju svoje dužnosti dovede u pitanje svoju samostalnost i neovisnost ili samostalnost i neovisnost Agencije,

3. ako oda poslovnu ili službenu tajnu Agencije.

Predsjednik Upravnog vijeća

Članak 22.

Predsjednik Upravnog vijeća Agencije obavlja sljedeće poslove:

1. rukovodi radom Upravnog vijeća,

2. vodi sjednice i potpisuje zapisnike sa sjednica Upravnog vijeća,

3. potpisuje odluke Upravnog vijeća,

4. u ime Agencije sklapa i raskida ugovor o radu s ravnateljem i zamjenikom ravnatelja Agencije,

5. predlaže mjere za unapređenje rada Upravnog vijeća,

6. obavlja i druge poslove utvrđene Zakonom, odredbama ovoga Statuta ili drugim općim aktima te odlukama Upravnog vijeća.

Zamjenik predsjednika Upravnog vijeća

Članak 23.

Zamjenik predsjednika Upravnog vijeća zamjenjuje predsjednika u slučaju njegova izbivanja ili spriječenosti, sa svim pravima i dužnostima predsjednika Upravnog vijeća.

Ravnatelj Agencije

Članak 24.

(1) Upravno vijeće imenuje ravnatelja Agencije na temelju javnog natječaja, na vrijeme od četiri godine, uz mogućnost ponovnog imenovanja.

(2) Ravnatelj organizira i vodi rad i poslovanje Agencije, predstavlja i zastupa Agenciju, poduzima sve pravne radnje u ime i za račun Agencije u svim postupcima na sudovima, pred državnim tijelima te pravnim osobama s javnim ovlastima. Odgovoran je za rad i zakonitost rada Agencije, podnosi prijedloge akata Agencije Upravnom vijeću radi njihova donošenja, izvršava odluke Upravnog vijeća te obavlja druge poslove određene Zakonom, odredbama ovoga Statuta ili drugim aktima.

(3) Za ravnatelja Agencije može se imenovati osoba koja je hrvatski državljanin s prebivalištem u Republici Hrvatskoj, koja ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij, najmanje deset godina radnog iskustva od čega najmanje pet godina radnog iskustva na izvršnim rukovodećim poslovima, aktivno govori engleski jezik, ima dokazane stručne, radne i organizacijske sposobnosti i koja nije pravomoćno osuđena za kazneno djelo protiv života i tijela, protiv slobode i prava čovjeka i građanina, protiv Republike Hrvatske, protiv vrijednosti zaštićenih međunarodnim pravom, protiv spolne slobode i spolnog ćudoređa, protiv braka, obitelji i mladeži, protiv imovine, protiv sigurnosti pravnog prometa i poslovanja, protiv pravosuđa, protiv vjerodostojnosti isprava, protiv javnog reda ili protiv službene dužnosti.

(4) Ravnatelj Agencije ne može biti: osoba koja je pravomoćno osuđena za kazneno djelo koje je čini nedostojnom obavljanja dužnosti ravnatelja Agencije; član uprave, nadzornog odbora te upravnog vijeća poduzetnika; u članstvima bilo kojih drugih oblika udruživanja pravnih ili fizičkih osoba koji bi ga mogli dovesti u sukob interesa.

(5) Ravnatelj Agencije i članovi njegove uže obitelji ne mogu biti: vlasnici, dioničari ili imatelji udjela u energetskim subjektima više od 0,5% temeljnog kapitala; član/ovi uprave ili nadzornih odbora ili bilo kojih drugih tijela u energetskim subjektima te mu/im nije dopušteno imati materijalni interes u području energetskih djelatnosti i nije mu/im dopušteno obavljati druge poslove u energetskom subjektu na kojega se primjenjuju odredbe Zakona, zbog čega bi ravnatelj Agencije mogao doći u sukob interesa.

(6) Ravnatelj Agencije obvezan je u obavljanju svojih poslova određenih Zakonom i ovim Statutom postupati kao dobar gospodar, savjesno, u skladu s pravilima struke i moralnim načelima.

(7) Ravnatelj Agencije dužnost obnaša profesionalno, kao jedino zanimanje.

(8) Ravnatelj Agencije zaključuje ugovor o radu s Agencijom. Ugovorom se podrobnije određuju prava i obveze ravnatelja Agencije po osnovi rada, kao i druga prava za vrijeme trajanja ugovora o radu.

(9) Ravnatelj Agencije za svoj rad odgovara Upravnom vijeću.

Djelokrug ravnatelja Agencije

Članak 25.

(1) U vođenju Agencije ravnatelj:

1. rukovodi radom Agencije,

2. organizira i odgovora za stručni rad Agencije,

3. odgovara za zakonitost rada Agencije,

4. zastupa Agenciju samostalno i neograničeno,

5. poduzima sve pravne radnje u ime i za račun Agencije,

6. podnosi Upravnom vijeću prijedloge općih akata Agencije na donošenje,

7. podnosi Upravnom vijeću prijedloge godišnjeg Programa rada i Financijskog plana na donošenje,

8. odgovara za realizaciju odobrenog godišnjeg Programa rada i Financijskog plana,

9. sklapa ugovore s domaćim i/ili stranim pravnim ili fizičkim osobama, s ciljem realizacije odobrenog godišnjeg Programa rada i Financijskog plana,

10. podnosi izvješća o realizaciji godišnjeg Programa rada i Financijskog plana,

11. provodi odluke Upravnog vijeća,

12. podnosi Upravnom vijeću prijedlog Financijskog izvješća na donošenje,

13. predlaže Upravnom vijeću mjere za poboljšanje rada Agencije,

14. sklapa i raskida ugovore o radu sa zaposlenicima Agencije,

15. odlučuje o pravima i obvezama iz radnog odnosa u skladu s općim propisima o radu i općim aktima Agencije,

16. donosi odluke o raspoređivanju zaposlenika u Agenciji na određene poslove,

17. brine se o stručnom osposobljavanju zaposleniku Agencije,

18. surađuje u razmjeni informacija i iskustava s inozemnim agencijama za obvezne zalihe kao i s međunarodnim udrugama agencija za obvezne zalihe nafte i naftnih derivata,

19. obavlja i druge poslove utvrđene Zakonom, ovim Statutom i općim aktima Agencije.

(2) Ravnatelj Agencije ne može bez suglasnosti Upravnog vijeća sklapati pravne poslove otuđenja ili opterećenja nekretnina Agencije.

(3) Ravnatelj Agencije može u granicama svojih ovlasti dati punomoć drugoj osobi da zastupa Agenciju u pravnom prometu.

Razrješenje ravnatelja Agencije

Članak 26.

(1) Upravno vijeće razriješit će ravnatelja Agencije s dužnosti prije isteka razdoblja na koje je imenovan, u slučaju da:

1. to sam zatraži,

2. počini težu povredu dužnosti opisanu u članku 21. ovoga Statuta,

3. nije u mogućnosti uredno obavljati dužnost dulje od šest mjeseci,

4. trajno izgubi sposobnost obavljanja dužnosti,

5. nastupe okolnosti iz članka 24. stavaka 4. i 5. ovoga Statuta.

(2) Upravno vijeće razriješit će ravnatelja Agencije u slučajevima i po postupku propisanim Zakonom o ustanovama i o tome odmah obavijestiti ministarstvo nadležno za energetiku, koje o tome obavještava Vladu Republike Hrvatske.

(3) Nakon razrješenja s dužnosti, ravnatelj Agencije ima pravo nastaviti s radom u Agenciji, osim u slučajevima razrješenja s dužnosti zbog teže povrede dužnosti utvrđene ovim Statutom, zbog pravomoćne osude za kazneno djelo koje ga čini nedostojnim obavljanja dužnosti ili zbog nastupa okolnosti sukoba interesa.

Zamjenik ravnatelja Agencije

Članak 27.

(1) Zamjenika ravnatelja Agencije imenuje Upravno vijeće na temelju javnog natječaja na četiri godine, s mogućnošću ponovnog izbora.

(2) Zamjenik ravnatelja Agencije dužnost obavlja profesionalno, kao jedino zanimanje.

(3) Zamjenik ravnatelja Agencije zaključuje ugovor o radu s Agencijom. Ugovorom se pobliže određuju prava i obveze zamjenika ravnatelja Agencije po osnovi rada, kao i druga prava za vrijeme trajanja ugovora o radu.

(4) Za svoj rad, zamjenik ravnatelja Agencije odgovara ravnatelju Agencije.

(5) Za zamjenika ravnatelja Agencije može se imenovati osoba koja je hrvatski državljanin s prebivalištem u Republici Hrvatskoj, koja ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij, najmanje pet godina radnog iskustva u djelatnosti naftnoga gospodarstva, aktivno govori engleski jezik, ima dokazane stručne, radne i organizacijske sposobnosti i koja je dostojna biti zamjenik ravnatelja Agencije.

(6) Na zamjenika ravnatelja Agencije, na odgovarajući se način primjenjuju odredbe članka 24. stavaka od 4. do 10. i članka 26. stavaka 1. i 2. ovoga Statuta.

Djelokrug zamjenika ravnatelja Agencije

Članak 28.

(1) Zamjenik ravnatelja Agencije zamjenjuje ravnatelja Agencije u slučaju njegove spriječenosti, temeljem ovlaštenja ravnatelja Agencije ili Upravnog vijeća Agencije.

(2) Zamjenik ravnatelja Agencije obavlja i druge poslove i zadatke koji su određene odredbama ovoga Statuta, općim aktima Agencije ili odlukom ravnatelja Agencije.

VIII. OPĆI AKTI AGENCIJE

Članak 29.

Opći akti Agencije su Statut, pravilnici, poslovnici, odluke i tehnička pravila kojima se na opći način uređuju pojedina pitanja iz djelatnosti Agencije.

Članak 30.

(1) Osnovni opći akt Agencije je Statut.

(2) Statut donosi Upravno vijeće, uz prethodnu suglasnost Vlade Republike Hrvatske.

(3) Statut se objavljuje u »Narodnim novinama«.

(4) Na izvornike Statuta i općih akata za provedbu Zakona stavlja se pečat Agencije s grbom Republike Hrvatske.

(5) Opći akti Agencije uključuju:

1. Pravilnik o unutarnjem ustroju i sistematizaciji radnih mjesta

2. Pravilnik o plaćama i drugim materijalnim pravima zaposlenika Agencije

3. Pravilnik o poslovnoj ili službenoj tajni

4. Pravilnik o pravu na pristup informacijama i zaštiti osobnih podataka

5. Pravilnik o pečatu i štambilju Agencije

6. Tehnička pravila o kontroli količine i kvalitete obveznih zaliha nafte i naftnih derivata

7. Tehnička pravila o organizaciji, nadzoru i upravljanju obveznim zalihama nafte i naftnih derivata

8. Tehnička pravila o uvjetima skladištenja obveznih zaliha nafte i naftnih derivata

9. druge opće akte u skladu sa Zakonom i odredbama ovoga Statuta.

Članak 31.

(1) Opće akte Agencije iz članka 30. stavka 5. ovoga Statuta donosi Upravno vijeće na prijedlog ravnatelja Agencije.

(2) Postupak donošenja općeg akta Agencije pokreće se prijedlogom općeg akta.

(3) Pravo predlaganja općih akata iz nadležnosti Upravnog vijeća ima svaki član Upravnog vijeća, ravnatelj Agencije i zamjenik ravnatelja Agencije.

(4) Opći akti objavljuju se na oglasnoj ploči Agencije i stupaju na snagu osmog dana od dana njihove objave.

(5) Odlukom Upravnog vijeća pojedini akti Agencije mogu se objaviti i u »Narodnim novinama«.

IX. JAVNOST RADA

Članak 32.

(1) Rad Agencije je javan.

(2) Javnost rada Agencije osigurava se suradnjom Agencije sa sredstvima javnog priopćavanja te izvješćivanjem drugih institucija o radu i poslovanju Agencije, a sukladno Zakonu o pravu na pristup informacijama i Pravilniku o poslovnoj ili službenoj tajni Agencije.

(3) Obavijesti i informacije o radu Agencije trebaju biti objektivne, a daje ih ravnatelj Agencije ili osoba koju je on ovlastio.

(4) Javnost rada Agencije regulirana je i putem web-stranice Agencije.

X. SLUŽBENA I POSLOVNA TAJNA

Članak 33.

(1) Službenom tajnom smatraju se isprave, podaci, zapisi i dokumenti koji su Pravilnikom o poslovnoj ili službenoj tajni Agencije utvrđeni kao službena tajna, čije priopćavanje, prenošenje ili davanje na uvid neovlaštenim osobama nije dopušteno, osim na način propisan Zakonom o zaštiti tajnosti podataka ili navedenim Pravilnikom Agencije.

(2) Isprave, podaci, zapisi i dokumenti koji se smatraju tajnom moraju biti obilježeni kao službena tajna, u skladu sa Zakonom o zaštiti tajnosti podataka.

(3) Poslovnom tajnom smatraju se:

– dokumenti koji nose oznaku tajnosti,

– podaci koji su priopćeni kao tajni,

– poslovni podaci čijim bi se otkrivanjem nanijela šteta poslovnom partneru,

– podaci čijim bi se priopćavanjem i javnim objavljivanjem mogla nanijeti šteta Agenciji.

(4) Iznimno od stavka 1. ovoga članka službenom tajnom ne smatraju se podaci i dokumenti koji su na bilo koji način bili javno dostupni, odnosno koji se javno objavljuju na temelju posebnih propisa ili odluka tijela upravljanja te vođenja poslova poduzetnika.

(5) Upravno vijeće, na prijedlog ravnatelja Agencije donosi Pravilnik o poslovnoj ili službenoj tajni Agencije kojim se određuju isprave, podaci, zapisi i dokumenti koji se smatraju službenom tajnom kao i način čuvanja službene tajne, a u skladu sa Zakonom o zaštiti tajnosti podataka i odredbama ovoga Statuta.

(6) Isprave i podatke koji predstavljaju poslovnu tajnu drugim osobama mogu prenositi ravnatelj Agencije i osoba koju on za to ovlasti.

(7) Članovi Upravnog vijeća, ravnatelj Agencije, zamjenik ravnatelja Agencije i svi radnici Agencije i druge pravne i fizičke osobe kojima je Agencija povjerila obavljanje određenih poslova, dužni su čuvati službenu tajnu koja je određena Pravilnikom o poslovnoj ili službenoj tajni i bez obzira na način na koji su je doznali.

(8) Obveza čuvanja službene tajne prestaje nakon isteka roka od pet godina:

– od dana razrješenja s dužnosti člana Upravnog vijeća,

– od dana razrješenja s dužnosti ravnatelja i zamjenika ravnatelja Agencije,

– od dana prestanka radnog odnosa radniku Agencije,

– od dana primopredaje posla za pravne i fizičke osobe.

XI. FINANCIRANJE I FINANCIJSKO POSLOVANJE AGENCIJE

Članak 34.

(1) Agencija je proračunski korisnik državnog proračuna.

(2) Sredstva za obavljanje poslova iz djelokruga Agencije osiguravaju se u državnom proračunu.

(3) Prihodi ostvareni iz poslovanja obveznim zalihama nafte i naftnih derivata prihodi su Agencije i uplaćuju se u državni proračun.

(4) Pomoći ili donacije koje Agencija primi od međunarodnih organizacija i od tijela i fondova Europske unije radi unapređenja stručne ili tehničke razine djelatnosti prihodi su Agencije i uplaćuju se u državni proračun.

Program rada i Financijski plan

Članak 35.

(1) Programom rada Agencije utvrđuju se ciljevi i poslovne aktivnosti Agencije u određenom vremenskom razdoblju uz detaljnu raščlambu relevantnih elemenata kao što su: tržište, prihodi, nabava robe, financiranje, zaduživanja, ulaganja, skladištenje, kadrovi i sl.

(2) Financijskim planom utvrđuju se procijenjena sredstva za rad Agencije u određenom vremenskom razdoblju.

(3) Program rada i Financijski plan mogu biti sadržani u Planu poslovanja kao jedinstvenom dokumentu.

(4) Plan poslovanja donosi Upravno vijeće Agencije.

(5) Agencija je dužna Plan poslovanja za sljedeću poslovnu godinu Upravnom vijeću dostaviti najkasnije do kraja tekuće godine.

(6) Upravno vijeće, na temelju iznosa planiranih državnim proračunom, Financijski plan iskazan po mjesecima za cijelu godinu u skladu s planiranim dospijećem obveza, donosi najkasnije do 15. siječnja za tekuću godinu. Tijekom godine mjesečni i financijski planovi mogu se mijenjati u skladu s promjenama u dospijeću obveza, odobrenim preraspodjelama te izmjenama i dopunama državnog proračuna.

(7) Ravnatelj Agencije je nalogodavac za izvršenje Plana poslovanja, koji uključuje Program rada i Financijski plan.

Odgovornost za obveze

Članak 36.

(1) Agencija odgovara za vlastite obveze cjelokupnom svojom imovinom.

(2) Republika Hrvatska solidarno i neograničeno odgovara za obveze Agencije.

(3) Obveze Agencije u prvom se redu podmiruju iz njezine imovine.

Vođenje poslovnih knjiga

Članak 37.

(1) Agencija vodi poslovne knjige i sastavlja financijska izvješća sukladno propisima koji uređuju računovodstvo proračunskih korisnika.

(2) Novčana sredstva Agencije vode se sukladno propisima o platnom prometu.

XII. IZMJENE, DOPUNE I TUMAČENJA STATUTA

Članak 38.

(1) Izmjene i dopune Statuta Upravnom vijeću mogu predložiti ministarstvo nadležno za energetiku, svaki član Upravnog vijeća te ravnatelj Agencije.

(2) Izmjene i dopune Statuta donose se na način propisan za njegovo donošenje.

Tumačenje Statuta

Članak 39.

U slučaju nejasnoća ili nesuglasnosti u primjeni odredaba ovoga Statuta, za njihovo je tumačenje mjerodavno Upravno vijeće.

XIII. PRIJELAZNE I ZAVRŠNE ODREDBE

Članak 40.

(1) Upravno vijeće donijet će opće akte iz članka 30. stavka 5. ovoga Statuta u roku od godinu dana od dana stupanja na snagu ovoga Statuta.

(2) Do donošenja akata iz stavka 1. ovoga članka primjenjivat će se akti kojima su uređena odnosna pitanja, koji su na snazi na dan stupanja na snagu ovoga Statuta, ako nisu u suprotnosti s odredbama Zakona i odredbama ovoga Statuta.

Članak 41.

Danom stupanja na snagu ovoga Statuta prestaje važiti Statut Hrvatske agencije za obvezne zalihe nafte i naftnih derivata (»Narodne novine«, br. 6/2007, 147/2011 i 49/2012).

Članak 42.

Ovaj Statut stupa na snagu prvog dana od dana objave u »Narodnim novinama«.

Klasa: 003-05/14-01/02

Urbroj: 371-01-14-01/5

Zagreb, 29. svibnja 2014.

Predsjednik Upravnog vijeća
Tomislav Barada, v. r.

Statut, NN 69/2014-1321